Det Filosofiske fakultet (Karlsuniversitet)

Det Filosofiske Fakultet (tjekkisk: Filozofická fakulta Univerzity Karlovy, forkortet FF UK) er Karlsuniversitetets afdeling i Prag, Tjekkiet. Fakultetet er et af fire oprindelige fakulteter, som blev etableret i 1348. Fakultetet tilbyder et bredt udvalg af humanistiske studieretninger på bachelor-, kandidat- og ph.d.-niveau. Det Filosofiske Fakultet er det største af Karlsuniversitets fakulteter med over 7000 studerende og 700 undervisere. Historie I 1348 oprettede den tjekkiske konge og kejser, Karl IV. et universitet i Prag med fire grundlæggende fakulteter – medicinsk, juridisk, teologisk og almen humanistisk uddannelse (liberal arts). Karlsuniversitetet var det første universitet nord for Alperne og øgede derfor Kongeriget Bøhmens prestige. På Det Filosofiske fakultets forgænger Det Humanistiske fakultet blev der undervist i retorik, logik, grammatik og andre emner, som tillod den færdiguddannede at opnå videre uddannelse på andre af universitetets fakulteter. Da fakultetet hurtigt blev det største på Karlsuniversitetet, var det nødvendigt at øge dets kapacitet. Derfor tildelte Karl IV. i 1366 fakultetet dets første kollegium i Prag – Collegium Carolinum. Her blev der undervist, og her lå også det første bibliotek samt en bolig for studerende. Under Hussitterkrigene tilsluttede universitetet sig den kalikanske trosretning, og blev derefter begrænset af Paven til kun at omfatte fakultetet for almen humanistisk uddannelse. Fakultet blev derfor universitetets kerne op til 1600-tallet. I løbet af 1700-tallet indførtes nye studieretninger fokuseret også på naturvidenskaber, som for eksempel matematik, ingeniørvidenskab, økonomi og astronomi. Humanistiske retninger blev udvidet med æstetik, historie, pædagogik og sprogvidenskaber, som tjekkisk, italiensk, fransk og hebraisk. I 1882 opdelte kejser Franz Joseph I. universitetet i en tjekkisk og en tysk del på grund af stigende nationalistiske spændinger. Fremtrædende personligheder holdt foredrag på universitetet, for eksempel Albert Einstein i den tyske afdeling og Tomáš Garrigue Masaryk i den tjekkiske afdeling. Efter 1. verdenskrig og oprettelsen af det uafhængige Tjekkoslovakiet i 1918, blev studiefaget naturvidenskab udskilt til et selvstændigt fakultet for naturvidenskab. Det Filosofiske Fakultet fik en ny bygning på den nuværende Jan Palach-plads (náměstí Jana Palacha). Under den nazistiske besættelse efter året 1939 blev studerende og undervisere, ikke kun fra Det Filosofiske Fakultet, hårdt forfulgt og tjekkiske universiteter blev lukket den 17. november 1939. Denne dag blev senere til internationel studenterdag. Undervisning blev genoprettet i juni 1945, dog varede fakultetets uafhængige virke kun kort tid. Efter det kommunistiske kup i februar 1948 blev mange undervisere og studerende bortvist fra fakultetet af politiske årsager. I 1960erne kunne fakultet åbne til nuværende liberale moderne tanker fra vestlige lande, men det blev undertrykt igen efter Warszawapagtens invasion af Tjekkoslovakiet i 1968. Student på Det Filosofiske Fakultet, Jan Palach, brændte sig selv ihjel som modreaktion på besættelsen. Forholdene blev igen mere afslappede i forbindelse med Fløjlsrevolutionen og regimets forestående fald. Fakultetet var et af de steder, hvor strejker og oprør blev organiseret. Efter regimets fald i november 1989 genoprettede fakultetet samarbejde med mange internationale virksomheder og institutioner. Den 21. december 2023 fandt et masseskyderi sted på fakultetet, hvor 15 mennesker mistede livet, herunder gerningsmanden. Derefter fulgte mange begivenheder fokuseret på genopbygning af akademisk liv- og fællesskabet på fakultetet, organiseret både af studerende og ledelsen. Studiefag Der findes en stor mangfoldighed af studieretninger, med næsten 200 studiefag. Mange fag er også tilgængelige som dobbeltfag, som kan kombineres med andre uddannelsesprogrammer. Udbuddet af studieemner omfatter filosofi, filologiske programmer og historiske programmer. På Det Filosofiske Fakultet undervises der i alle de sprog, der tales i EU, og desuden afrikanske, asiatiske og andre sprog. Fakultetet deltager i flere internationale programmer som Erasmus+, 4EU+ og andre bilaterale aftaler med udenlandske universiteter. Det giver studenterne mulighed for at tilmelde sig studieophold over hele verden. Berømte personer tilknyttet fakultetet Edvard Beneš (1884-1948), præsident i Tjekkoslovakiet (1935-38, 1945-48) Bernard Bolzano (1781-1848), matematiker og teolog Karel Čapek (1890-1938), tjekkisk forfatter og journalist Tomáš Garrigue Masaryk (1850-1937), den tjekkoslovakiske landsfader og første tjekkoslovakiske præsident (1918-1935) Jaroslav Goll (1846-1929), tjekkisk historiker Jaroslav Heyrovský (1890-1967), kemiker og opfinder, Nobelpristager i kemi 1959 Jan Hus (c. 1370 – 1415), religiøs reformator Alois Jirásek (1851-1930), forfatter Josef Jungmann (1773-1847), sprogforsker, grundlægger af det moderne tjekkiske sprog Alice Masaryková (1879-1966), sociolog og politiker, grundlægger af den sociale uddannelse i Tjekkoslovakiet Zdeněk Matějček (1922-2004), børnepsykolog Jan Palach (1948-1969), en studerende, der begik selvmord via selvafbrænding i protest mod den sovjetiske invasion i 1968 Jan Patočka (1907-1977), filosof og formand for Charta 77 protestbevægelse Josef Pekař (1870-1937), historiker Danskfaget på fakultetet Siden 1969 er der blevet undervist bachelor-programer i dansk sprog og litteratur på den skandinaviske afdeling. Sprogundervisning foregår med modersmålstalende fra Danmark finansieret af Lektoratsordningen. Studieprogrammet tilbyder også fag fokuseret på dansk lingvistik, litteratur, historie og Skandinavien som et kulturelt-historisk emne. På afdelingen findes også bacheloruddannelser i svensk sprog og norsk sprog. Studerende med en gennemført bacheloruddannelse i skandinavistik (de) kan forsætte på fagets kandidat- og senere PhD.-uddannelse. Den skandinaviske afdeling samarbejder med andre afdelingerne i skandinavistik i udlandet (for eksempel Universitetet i Gdańsk, Adam Mickiewicz-universitetet i Poznań og Universitetet i Sofia). Samt, universiteter i Skandinavien. Referencer Eksterne henvisninger Karlsuniversitet Det Filosofiske Fakultets hjemmeside Karlsuniversitets hjemmeside